b'\n_START_ARTICLE_\nFKVK Mavrica Radomlje\n_START_PARAGRAPH_\nFKVK Mavrica Radomlje je kulturno dru\xc5\xa1tvo, ki se ukvarja s fotografijo, videom in filmom. Ustanovljeno je bilo 29. januarja 1969 in kmalu postalo eno najbolj znanih in dejavnih tovrstnih dru\xc5\xa1tev v Sloveniji. Dru\xc5\xa1tvo je bilo dve desetletji med organizacijsko najbolj plodnimi in ustvarjalno najuspe\xc5\xa1nej\xc5\xa1imi dru\xc5\xa1tvi v tedanji Jugoslaviji. Pripravilo je ve\xc4\x8d fotografskih razstav in filmskih festivalov. V \xc5\xbeiriji festivalov in razstav so bili Mile de Gleria, Vlastja Simon\xc4\x8di\xc4\x8d, Stanka Godni\xc4\x8d, Rudi Klari\xc4\x8d, Maja Weiss in drugi vidni fotografski in filmski ustvarjalci in kritiki. Predsednik dru\xc5\xa1tva je \xc5\xbee vse od ustanovitve Janez Kosma\xc4\x8d._NEWLINE_Dru\xc5\xa1tvo je prejelo ve\xc4\x8d nagrad na filmskih festivalih in fotografskih razstavah. Leta 1974 je film Diptih (re\xc5\xbeija in scenarij Vasja Hafner, kamera Peter Rojc, igra Igor Lipov\xc5\xa1ek) zmagal na Jugoslovanskem festivalu ljubiteljskega filma v Novem Sadu. Na mednarodnem festivalu Unica v \xc5\xa0vici je nagrado osvojil film Komu (re\xc5\xbeija, scenarij, kamera in monta\xc5\xbea Anton Mueller). Iz kluba sta iz\xc5\xa1la tudi poklicna re\xc5\xbeiserja Franc Arko in Matja\xc5\xbe Koncilja.'